钦定古今图书集成/明伦汇编/官常典/第790卷 > 宇文昌龄
## 钦定古今图书集成/明伦汇编/官常典/第790卷 > 宇文昌龄

按《宋史》本传：“昌龄，字伯彦，成都双流人。进士甲科，调
荣州推官。熊本经制梓夔，辟干当公事。凡攻讨招袭
建、南平诸城砦，皆出其画。迁大理丞。本归阙，言其功，
擢提举秦凤路常平，改两浙。神宗患司农图籍不肃，
选官厘整，昌龄以使夔路入辞，留为寺主簿，遂拜监
察御史。鄜延帅奏所部刘绍能与西羌通，将为患。帝”
察其不然，命昌龄即鄜州鞫之，果妄也。昌龄因请深
戒守臣，毋生事徼赏，以靖边人之心。使还，赐五品服。
尚书省建，以为比部员外郎。时官曹更新，统纪未立，
昌龄悉力从事，虽抵暮亦程吏不止，具所立纲要，请
于朝而行之。三司故吏狃玩弛，多不便，思有以中之。
擿逻卒纠其宿直，遣小吏取衾服事，大臣欲论以私
役，帝以职事修饬，释不问。改吏部员外郎，出京西转
运副使，召为左司员外郎。送辽使至雄州，当宴，从者
不待揖而坐。昌龄诮其使曰：“两朝聘好百年矣，入境
置宴，非但今日，揖而后坐，此礼渠可阙邪？”使者阳若
不服，而心悟其非，卒成礼去。迁太常少卿。诏议郊祀
合祭，论者不一。昌龄曰：“天地之数，以高卑则异位，以
礼制则异宜，以乐舞则异数，至于衣服之章，器用之具，日至之时，皆有辨而不乱。夫祀者自有以感于无，
自实以通于虚，必以类应类，以气合气，然后可以得
而亲，可以冀其格。今祭地于圜丘，以气则非所合，以
类则非所应，而求高厚之来享，不亦难乎？”后竟用其
议。改直秘阁、知梓州，历寿州、河中府，邓、郓、青三州。徽
宗立，召为刑部侍郎，徙户部侍郎。陕西馈刍粮于边，
旧制，令内郡转给，为民病。昌龄建言止输其州，而令
量取道里费助边籴，从之。岁省籴价五百万，公私便
之。以宝文阁待制知开封府，复为户部侍郎，知青、杭、
越三州。卒，年六十五。诏为封传护送归官，给其葬费。
子常，字权可，政和末，知黎州。有上书乞于大渡河外
置城邑以便互市者，诏以访常。常言：“自孟氏入朝，艺
祖取《蜀舆地图》观之，画大渡为境，历百五十年无西
南夷患。今若于河外建城立邑，虏情携贰，边隙寖开，
非中国之福也。”寻提举成都路茶马。自熙、丰以来，岁
入马蕃多，至崇、观间，其法始坏。提“举官岁以所入进
羡馀，吏缘为奸，市马裁十一二，且负其直，夷人皆怨。
常尽革其弊，马遂溢额。”加直秘阁，改知夔州，进秘阁
修撰，官累中大夫，卒。